Gainas

Gainas oli Rooman armeijassa komentajana palvellut gootti, jolla oli vaikutusvaltainen asema Itä-Rooman valtakunnassa vuosina 399–400, kunnes hänet karkotettiin.

Gainas syntyi goottien alueella Tonavan pohjoispuolella ja aloitti uransa tavallisena sotilaana.Gainas  The Oxford Dictionary of Byzantium (2005), Oxford Reference. Viitattu 17.12.2021. Hän palveli keisari Theodosius I:n joukoissa vuoden 394 sodassa vallantavoittelija Eugeniusta vastaan.Gainas  The Oxford Dictionary of Late Antiquity (2018), Oxford Reference. Viitattu 17.12.2021. Sen jälkeen hän oli komentajana Länsi-Rooman ylipäällikön Stilichon armeijassa vuoden 395 sotaretkellä Alarikin johtamia visigootteja vastaan. Kun Itä-Rooman keisari Arcadius vaati Stilichoa lähettämään osan joukoistaan Konstantinopolin turvaksi, Stilicho antoi nämä joukot Gainaksen komentoon. Saavuttuaan Konstantinopoliin Gainaksen joukot murhasivat joulukuussa 395 Arcadiuksen holhoojana ja Itä-Rooman tosiasiallisena vallankäyttäjänä toimineen Rufinuksen, mahdollisesti Stilichon käskystä.Arto Kivimäki & Pekka Tuomisto: Rooman keisarit, s. 380–384. Karisto, Hämeenlinna 2001.E.A. Thompson: Flavius Stilicho  Encyclopædia Britannica. Viitattu 17.12.2021.

Gainas oli vuosina 395–399 comes rei militaris. Kun Itä-Rooman palveluksessa olleet goottijoukot kapinoivat vuonna 399 Vähässä-Aasiassa Tribigildin johdolla, Gainas lähetettiin tukahduttamaan kapinaa, mutta hän liittyikin kapinallisiin, jotka sen jälkeen painostivat Rufinuksen seuraajan Eutropiuksen ja joukon muita johtomiehiä eroamaan.Maijastiina Kahlos: Roomalaiset ja barbaarit, s. 138–139. Otava, Helsinki 2020. Muun muassa Aurelianus karkotettiin. Keisari Arcadius joutui antamaan Gainakselle ylipäällikkyyttä vastanneen arvon magister utriusque militiae. Gainas oli nyt Itä-Rooman vahva mies, ja Arcadius nimitti hänet vuoden 400 konsuliksi. Gainas esitti Arcadiukselle vaatimuksia, kuten että gootteja varten olisi perustettava oma areiolainen kirkko, mitä arkkipiispa Johannes Khrysostomos vastusti.

Kun Konstantinopolin asukkaat kapinoivat goottijoukkoja vastaan tuhoamalla näiden kasarmin, Gainas määräsi 12. heinäkuuta 400 sotilaansa tyhjentämään pääkaupungin. Kun levisi huhu, että hän aikoi ryöstää ja polttaa Konstantinopolin, kaupungin asukkaat nousivat entistä suurempaan kapinaan ja surmasivat ylläköllä noin 7 000 goottisotilasta. Monet poltettiin elävältä kirkkoihin, joihin he olivat paenneet. Toinen goottisyntyinen sotilaskomentaja, Fravitta, karkotti loput Gainaksen joukoista. Gainas pakeni Tonavan pohjoispuolelle, jossa hunnit surmasivat hänet. Hän kuoli tammikuuhun 401 mennessä.

Konstantinopoliin pystytettiin Gainaksen ja tämän goottiarmeijan karkottamisen muistoksi Arcadiukselle omistettu voitonpylväs. Pylväs pysyi pystyssä yli tuhat vuotta, mutta on sittemmin tuhoutunut. Synesios Kyreneläinen kuvasi runoissaan Gainasta vastaan käytyä sotaa.

Lähteet

Luokka:Rooman viholliset ja liittolaiset
Luokka:Myöhäisantiikin henkilöt
Luokka:Bysanttilaiset sotilaat
Luokka:Henkirikosten uhrit
Luokka:Syntymävuosi tuntematon
Luokka:400-vuosikymmenellä kuolleet